JAN THOMAS FASHION BIBLE

- Stylingguide for han og henne

Med Tone Skårdal Tobiasson & Anne-Karine Strøm

Pantagruel Forlag

JAN THOMAS FASHION BIBLE; STYLINGGUIDEN FOR HAN OG HENNE

Copyright © 2009

© Pantagruel Forlag, 2009

Det må ikke kopieres fra denne bok i strid med åndsverkloven eller avtale om kopiering inngått med KOPINOR, interesseorgan for rettighetshavere til åndsverk. Kopiering i strid med lov eller avtale kan medføre erstatningsansvar og inndragning, og kan straffes med bøter eller fengsel.

Alle henvendelser om rettigheter til denne bok stiles til:

Pantagruel Forlag AS

Boks 2370 Solli

0201 Oslo

Denne boken er basert på de tre bøkene

JAN THOMAS’ STYLINGGUIDE - Ta med stylisten, makeupartisten og frisøren med hjem!

Av Tone Skårdal Tobiasson

JAN THOMAS` VERKTØYKASSE FOR MENN

Av Tone Skårdal Tobiasson

JAN THOMAS’ STYLINGGUIDE – En hyllest til modne kvinner

Av Anne-Karine Strøm

Copyright © 2008

© Pantagruel Forlag, 2008

Tilrettelagt for ebok av eBokNorden as

ISBN 978-82-3440-052-0 (ePub)

ISBN 978-82-7900-399-1 (trykk)

Omslagsfoto: Christopher Mørch Husby

Omslagsdesign: Christopher Mørch Husby

Illustrasjoner: Anneli Olander, Jan Eric Skappel & Eirik Sørlie

www.pantagruel.no

INNHOLD

Stylingguiden.
Ta med stylisten, makeupartisten og frisøren hjem

JAN THOMAS’ STYLINGGUIDE

– Ta med stylisten, makeupartisten og frisøren hjem!

Av Jan Thomas og Tone Skårdal Tobiasson

Pantagruel Forlag

INNHOLD

KAPITTEL 1
Makeup & hudpleie

1
MAKEUP & HUDPLEIE

Jeg tenker på makeup som kunst – et ansikt er et lerret. For deg kan det være at det handler om trygghet. Mange sier at de ikke kan gå ut uten å «ta på seg» ansiktet sitt, og det skjønner jeg på mange måter. Du har kanskje sett paparazzibilder av kjendiser uten makeup og konstatert at du knapt nok kjenner dem igjen. Makeup har vært brukt i uminnelige tider; det er elsket, hatet, fryktet; men mest av alt er det gøy. For deg som har lyst til å leke deg med denne verktøykassen, lover jeg å ufarliggjøre det for deg. Når du behersker det, kommer du garantert til å synes at det er moro. Makeup er ikke farlig, for gjør du noe feil er det bare å vaske det av igjen. (Hårkatastrofer er noe helt annet, det kan du risikere å måtte leve med – lenge!) Øvelse gjør mester, så det er bare å øve seg når du har rikelig med tid. Setter du av ti minutter om morgenen, skal du kunne utrette ganske store mirakler – selv om også en treminutters–makeup kan gjøre stor forskjell når du har lært deg teknikkene og har dårlig tid.

Standard fargehjul– hvor de lyse sjatteringene er ytterst og de mørke sjatteringene innerst.

FARGEHJULET

Dette fargehjulet er et av dine viktigste verktøy. Jeg kommer til å ta det fram i alle sammenhenger, både når det gjelder makeup, hårfarge og farger du bør velge til garderoben din. En makeupartist jobber på mange måter som en kunstner, og som kunstner må man ha en fargepalett. Dette er min, og det kommer til å bli din. Jeg deler ikke opp i sommer, vår, vinter eller høst; men enkelt og greit i varme og kalde farger. Bare én av disse fargekolonnene er nøytral: det er der de varme og kalde fargene møtes og trer fram i like mengder. Det er den gule og beige stripen øverst i midten. Er du en klassisk nordisk, blond type er du høyst sannsynlig på den kalde siden av skalaen. Men her er hemmeligheten: For å fremheve og for å nøytralisere, så skal du faktisk velge fra motsatt side av skalaen; ikke den samme. Og det er her de fleste feil gjøres, enten det gjelder foundation (dekkrem) eller øyenskygge. Før vi begynner, må du finne ut hvor du befinner deg på skalaen. Det kan du enkelt og greit gjøre ved å se på blodårene på armen din, der de trer fram.

FINN HUDFARGEN DIN

De aller fleste i Norge finner grønnskjær når de ser på blodårene på armene sine. Kanskje er de mer blålilla ned mot hånden, men det er den grønne tonen som dominerer. Da har man en kald hudtype med mye gult i hudfargen. Bruker du en foundation med gult i, legger du altså gult på gult. Det blir helt feil. I stedet skal du nøytralisere gulfargen. Irer og svært lyse engelskmenn har ofte lilla eller blå blodårer og plasserer seg dermed på den varme siden av fargehjulet. De må over til den motsatte siden for å nøytralisere, for bruker de foundation med rosa toner i, blir de rett og slett griserosa.

Så kan du se på øyenfargen din.

Har du blå øyne, tilsier fargehjulet at du skal bruke oransje øyenskygge, men hvis du går litt lenger inn på det gyllenbrune, vil øynene dine virkelig komme til sin rett. Det handler om at det mest dramatiske ikke alltid er det vi trives best med.

Blå øyenskygge gjør derimot ikke så mye for deg, ettersom resultatet blir ton–i–ton. Har du grønne øyne er den optimale kontrasten knallrosa, men der vil det nok butte imot for de fleste. Har du brungrønne øyne, se på plommefarger. Men dette kommer vi tilbake til.

Det samme prinsippet brukes i noen concealere. (Dekkstift på godt norsk, men behøver ikke komme som en stift. Noen kommer med pensel som du doserer ut produktet på ved å klikke og vri i den andre enden, andre i tubeform). Der bruker man rett og slett en grønn farge for å dekke rødmussethet og røde prikker, og gul farge for å dekke blå ringer under øynene. Når man ser selve produktet tenker man: «Jeg kan da ikke smøre meg inn med noe grønt!» Men oppå det røde forsvinner både rødt og grønt på nærmest magisk vis. Det gule fungerer på samme måte. Dette er egentlig elementær fargelære, vi tenker bare ikke på det i sammenheng med huden vår. De fleste concealere ser ikke grønne eller tydelig gule ut, men de har tonene i seg og jevner derfor ut blå ringer eller røde prikker. Det handler om å kansellere ut uønskede undertoner, og det gjør man med kontrastfarger!

ANSIKTET SOM LERRET

Skal du male en vegg, må du først jevne ut det som måtte være av sprekker, misfarging osv. Det gjelder også huden din. Jo mindre ujevnheter, dessto færre produkter trenger du til å «sparkle» med. Noen kan være så uheldige å ha arr etter kviser i ungdomsårene eller sprengte blodkar, brune solflekker eller andre ting de gjerne vil skjule, noe som krever litt mer forarbeid. Jeg sier ikke dette for å dømme, men det er selvsagt lettere å jobbe med et lerret som er jevnt og friskt, har god fuktbalanse og har blitt behandlet pent opp gjennom årene. Du har sikkert hørt det mange ganger, men det kan heller ikke gjentas for ofte: Vær forsiktig med solen, bruk alltid solfaktor; få nok søvn; drikk masse vann; bruk en god fuktighetskrem; rens huden din godt når dagen er omme; unngå alkohol og sigaretter – og huden din vil takke deg. Mye grønn te og en detox–runde i ny og ne hjelper også. (Detox er fjerning av avfallsstoffer fra kroppen. Dette kan skje med piller, pulver eller på andre måter). Dessverre finnes det ingen lettvinte løsninger som kan erstatte disse grunnleggende hudpleierådene.

Å forebygge er mye enklere enn å reparere senere – og betraktelig billigere.

ET LITE SKRITT TILBAKE – FINN HUDTYPEN DIN

Når det gjelder hudtype, så faller du i en av disse kategoriene, enten du vil eller ikke:

NORMAL HUD: Kjennetegnes ved at den jevnt over har riktig mengde med fuktighet og olje, den oppleves verken tørr eller overfølsom, og alder spiller egentlig ingen rolle. Den har en sunn glød og ser frisk ut gjennom hele året. Heldig er den som har arvet en slik hud.

TØRR HUD: Må ikke forveksles med dehydrert hud, for dette er hud som mangler oljer. De som har tørr hud er ofte undervektige og får ikke i seg nok Omega–3 osv. De har liten produksjon av olje i huden, og ofte kan huden i tillegg være sensitiv og reagere på flere produkter. Det er liten glød.

FET HUD: Den som har det, vet det godt – og ønsker seg kanskje noe helt annet. Folk i sydligere strøk og med mørkere hudfarge, som spiser mye olje og nøtter, har ofte fet hud. Men dette skal du vite: De med fet hud holder seg evig unge! Huden forblir fyldig mye lenger, og selv om du får kviser også i voksen alder – så får du ikke rynker.

KOMBINASJONSHUD: Her er det lett å bli forvirret. Det vanligste er normal hud med en fet t–sone (pannen og nesen). Men mange tror at de har fet og tørr hud. Det er umulig. Derimot kan man ha en fet og fuktfattig, dehydrert hud. Da har man det litt ekstra utfordrende, fordi man trenger flere produkter til hvert sitt område.

ANDRE PROBLEMER: Sykdom, stress, antibiotikakurer, sesongskiftninger, tørt inneklima, ekstrem forurensning og mye jobbing foran dataskjermer – alle disse tingene kan virke inn på huden din. I ekstreme tilfeller bør du oppsøke hudlege eller hudpleier. Men mye kan løses for eksempel med en luftfukter i kontorlokalene, særlig i vinterhalvåret. Ha en vannflaske stående på pulten eller ved arbeidsstasjonen din.

STORE/SMÅ PORER: Tørr hud har gjerne små porer og kan fort virke ru på overflaten. Dette er tørr, død hud. Med en sensitiv skrubb (ikke en med grove korn i), kan du få en jevnere overflate. Fet hud har ofte store porer. Da er det viktig å rense huden skikkelig morgen og kveld. Overflødig fett kan gjerne fjernes på dagen med såkalte «blotting papers» – rett og slett tynne trekkpapir som trekker til seg oljen. Det finnes etter hvert mange såkalt pore–minimaliserende produkter, men de innvirker ikke på porestørrelsen. De får bare huden til å se jevnere ut.

BEHANDLE HUDEN DIN DERETTER

Det er viktig når du skal velge hudkremen du påfører før du begynner med en foundation, og i valg av foundation eller andre produkter, at du tar hensyn til hudtypen din og eventuelt andre tilleggsproblemer. Foundation er en dekkrem, gjerne med noe farge i, selv om den kan være nærmest gjennomsiktig. Først når du skjønner utgangspunktet ditt, kan du velge noe du og huden din vil trives med. For alle produkter, og særlig hudkremen du bruker underst, gjelder følgende prinsipp: Ikke irriter huden din. Du skal tilstrebe at huden normaliserer seg. Jobb med huden, ikke mot den. En fet hud skal ikke tørres ut eller plages med «mud masks». Bruk heller en fuktighetsmaske – da reduseres oljeproduksjonen fordi huden sender signaler videre om at den har nok olje. Med uttørrende produkter vil den bare produsere mer. Med tørr hud hjelper det heller ikke å drikke litervis med olje.

LITT OM HUDKREMER

Når det gjelder hudkremer – enten det handler om fuktighets–kremer eller anti–rynkekremer – så gjelder regelen at det er lettere å motvirke aldring enn å reparere. Å bruke en god fuktighetskrem allerede i ung alder, er ingen dum idé. Og helst en med solfaktor. Hva du velger av hudkremer er ellers opp til deg. Det er ingen mirakelkurer, og ingen kan med sikkerhet si hva langtidseffekten er. Jeg vil derfor verken anbefale eller fraråde noen, det er noe du må finne ut av selv.

Rynker kommer med årene, det er naturens gang. Bruker man mye mimikk, skaper man også rynker – rundt øynene og munnen. Hudens kollagenproduksjon og elastisitet avtar med årene, og tyngdekraften trer inn. Et tips er å spise en halv avokado hver dag. Du kan bruke fuktighetsmasker jevnlig og drikke mye vann. Det å bevare hudens egen fuktighet er veldig viktig. Prøv også å sove på ryggen. Det er kanskje det aller beste tipset … Å eksfoliere huden innimellom er heller ikke så dumt, da fjerner man døde hudceller og sørger for at blodomløpet kommer i vigør (Også kalt peeling. Man fjerner de øverste, døde hudcellene og stimulerer blodsirkulasjonen. Kan gjøres på flere måter). Ikke glem halsen og området over bysten som kommer til syne når du kler deg utringet! Har du følsom hud, bør du være forsiktig med å ta på for sterke kremer etter eksfoliering. Det kan lett gi en uheldig reaksjon. Det blir som å ta en varm dusj når du er solbrent! Men en ting kan jeg likevel advare mot. Mange kosmetiske produkter inneholder kjemiske sammensetninger for at de skal være holdbare og ikke harskne, ofte parabener. EUs vitenskapskomité for kosmetikk advarer mot fire av disse parabenene: propylparaben, isopropylparaben, butylparaben og isobutylparaben. Stoffene er ikke forbudt, men de er knyttet til en økt risiko for kreft. Kremer som inneholder en av disse fire parabenene, bør du altså styre unna.

EN PRIMER – HVA ER DET?

Kosmetikkbransjen er flink til å utvikle nye produkter, og i de siste årene har det dukket opp en ny type produkt på markedet som gjerne kalles primere. Såkalte askepottkremer, som skulle kvikke opp gusten og sliten hud, var forløperen til primerne. I hårverdenen bruker vi faktisk også primere, for eksempel på helt utbleket hår som mangler pigmenter. Det finnes primere for øyeområdet, leppene og ansiktshuden. Disse produktene er etter hvert så effektive at behovet for foundation blir betraktelig mindre, fordi primeren virkelig jevner ut huden og dekker over blodkar, prikker osv. Om du prøver et slikt produkt på håndbaken, vil du se at blodårene blir nesten usynlige. Som underlag under en foundation sørger en primer for at den sitter hele dagen og at huden din får en fin glød. Mange inneholder lysreflekterende partikler. I den grad du da også bruker mindre makeup, vil du se freshere og yngre ut. Men ikke fall for fristelsen til å overdrive bruken. Dette er ikke et hudpleieprodukt, det er et kosmetisk produkt. Bruker du for mye vil det kake seg opp og virke mot sin hensikt.

FINN DIN FOUNDATION

Mange har prøvd foundation og sluttet med det igjen, fordi de ikke trivdes med resultatet. Det kan ha vært konsistensen, men mest sannsynlig var det fargen som gjorde utslaget. Dermed er vi tilbake til fargehjulet. Ikke bare skal du velge i et mylder av ulike konsistenser, du skal også finne noe som passer din hudtype og ikke minst din hudfarge. Og husk: Selv om en venninne eller annen bekjent er superfornøyd med et produkt, så behøver det ikke passe deg eller din hud i det hele tatt.

Den foundationfargen som blir borte på kjeven din, er den du skal bruke

TIL NORMAL HUD: Du er heldig, du kan velge fritt fra hele sortimentet. Du kan bruke vann- og oljebasert foundation, pudder i alle former eller hva du måtte ønske.

TIL TØRR HUD: Her kreves det en foundation som er rik nok på oljer (NB: Ikke mineraloljer) som holder huden både fuktig og fet.

TIL fet HUD: Velg en vannbasert foundation eller et alt–i–ett–produkt som glir på lett, virker kremete og som går på tørt. Du kan gjerne bruke en pudderfoundation.

TIL KOMBINASJONSHUD: Du må ha to forskjellige typer foundation: en oljebasert for mesteparten av ansiktet og en vannbasert for pannen og nesen – hvis du har normal hud og fet t–sone. Har du fet og fuktløs hud, bør du satse på en vannbasert foundation.

I gamle dager snakket man om brunkrem, og det er fremdeles en utbredt misforståelse at man skal smøre seg inn med en mørkere dekkrem når man føler seg blek om vinteren. Du skal være en ekstremt dyktig makeupartist og en kløpper til å lage naturlige overganger for å få det til å se naturlig ut. I Norge mener vi at «lekker» og «sexy» er det samme som å være brun, men du blir verken lekker eller sexy med for brun foundation.

I dag finnes det veldig mange slags selvbruningskremer – et mye bedre alternativ som gir en mer naturlig glød (selv om en del av dem har en ubehagelig lukt, sjekk dette før du kjøper!). Det er i og for seg greit å ha to forskjellige farger på foundation, som du kan blande før du påfører – eller som du bruker til forskjellige tider på året ettersom huden din forandrer farge. Regelen er at når du tester foundation–farger i butikken, skal du prøve noen forskjellige sjatteringer på kjevepartiet ditt. Den fargen som smelter inn og blir borte, er din farge. Hvis du ikke finner den perfekte fargen (mange produkter i dag skal «klone» fargen i huden din), kan du kjøpe to og blande selv.

Du kan fint blande forskjellige foundation–merker og –konsistenser, om du vil. For eksempel er øyeområdet utsatt for mye mimikk, og her kan det trenges en foundation som tåler mye bevegelse og har god fuktighet. Så kan du bruke noe annet i resten av ansiktet. Rundt øynene kan du også bruke en foundation som er en anelse lysere enn i resten av ansiktet, for å gi øynene et løft. Hvis du er en av dem som har gitt opp foundation fordi det føltes for tørt eller for fett, så prøv igjen. Få hjelp i parfymeriet. Det er nå så mange produkter på markedet at et av dem helt sikkert er perfekt for deg og din hud.

Du skal finne noe som ikke virker tungt, men blir en naturlig korrigering – og iallfall ikke en maske! For deg med kombinasjonshud kan det hende du må ta opp banklån, siden du både må tenke to konsistenser OG to fargesjatteringer – men se på det som en investering!

PÅFØRING

Prinsippet er å gjøre så mye som mulig med så lite som mulig. Du kan bruke en kost som er beregnet på foundation, du kan bruke fingrene eller du kan bruke en svamp. Det siste kan være lurt om du har tørr eller eldre hud. Da dypper du først svampen i varmt vann, klemmer ut vannet og bruker litt tørkepapir til slutt for å fjerne overflødig vann. Så tar du foundation på den og stryker nedover og utover fra nesepartiet. I pannen stryker du oppover. Dette er på grunn av de små dunhårene som du skal stryke med hårene, så de ikke stritter i alle retninger. Der hvor du ser at huden absorberer mye, trenger den antagelig mer.

Bruker du en kost, så skal den være beregnet på våte produkter, ikke tørre. Da kan du også påføre med stor presisjon inntil neseroten (hvor man ofte er ekstra rød) og når du skal ta en ekstra omgang på de stedene som trenger det, som for eksempel under øynene. Her kan du bruke din lyseste foundation en ekstra runde for å bli kvitt de mørke ringene som ser enda dypere ut fordi de er mørke … Smilerynkene dine kan også få en ekstra omgang, så synes de ikke så godt. Kanskje bruker du en enda mindre kost enn på ansiktet, for virkelig å være nøyaktig. Til slutt kan du «rulle» over med fingeren, slik at du får gode overganger der hvor laget med concealer er blitt litt tykkere. Dette er spesielt viktig hvis du har brukt en concealer over, f.eks. for å dekke en kvise eller noe annet som krever litt mer innsats.

MEN HVA MED CONCEALEREN?

Skulle ikke den allerede vært påført? Blå ringer under øynene, en kvise – det gjemmer vi med concealer før vi tar på foundation, ikke sant? Feil.

Det er riktig at concealeren har bedre dekkevne enn foundation, men det er ikke sikkert du trenger den. Jeg bruker alltid foundation først. Synes fortsatt blå ringer under øynene eller andre ting, så bruker jeg en runde til med foundation – og først om problemet fremdeles er synlig tyr jeg til en concealer. Det er nemlig vanskeligere å rette opp fargeujevnheter om du gjør det i motsatt rekkefølge. Da kan du enten bruke en liten kost og blende det forsiktig inn med foundation; eller du kan påføre det direkte og jevne det ut med fingrene.

NATURLIG, MED LITT HJELP

Poenget med foundation er at den skal være så godt som usynlig. Den skal gi huden glød – mange misforstår og tror huden skal se så matt og tørr ut som mulig. Ikke slik å forstå at den skal være skinnende og fettete, men den skal se sunn og strålende ut. Og det skal holde hele dagen.

Pudder skal man behandle med respekt, hvis ikke kan badet fort dekkes av en puddersky

PUDDER – FOR Å «SETTE» LERRETET

Jeg foretrekker å bruke løspudder, men det kan hende du synes det støver litt vel mye. Såkalt presset eller semiløst pudder gjør akkurat samme nytten. Igjen må du finne ut hva pudderet skal gjøre for deg rent fargemessig: Det kan ha gule, rosa eller aprikosfargede undertoner, eller det kan være fargeløst, såkalt «translucent» – gjennomskinnelig, rett og slett. (Når det gjelder farger, må du ta i bruk fargehjulet igjen.) Noen inneholder fuktighet, andre kan være uten talkum, andre igjen skal absorbere fett i så store mengder at man nesten må bli imponert. Hemmeligheten, hvis man velger å bruke løspudder, er å dyppe kosten eller puffen i løspudderet og så banke av mesteparten på toppen av håndbaken. Du skal bare ganske lett påføre litt på t–sonen, litt på kinnbena og ned – og når du tror du ikke har noe igjen, kan du ta litt rundt øynene. Husk at «less is more», og ikke overdriv, for overflatene blir mattere der du bruker pudderet. Hvis du har en puff som skal oppi pudderet, ikke legg den med puffsiden ned. Den har nemlig trukket til seg olje, fukt og bakterier fra huden din, som igjen trekker til seg pudder, og dermed blir det ødelagt. Ellers finnes det etter hvert alt–i–ett–produkter for deg som vil slippe alle disse trinnene. Da har du foundation, concealer og pudder i ett og samme produkt.

RAMMEN SKAL PÅ

Nå som lerretet er klart, er vi klare for å gi ansiktet form. Det gjør vi ved å skape konturer, og her er det viktigste prinsippet at mørkt og matt skjuler, mens lyst og skimrende fremhever. Med foundation har vi fjernet rosene i kinnene og mye av spillet i huden, så man kan føle seg litt livløs. Men nå har vi også muligheten til virkelig å fremheve våre fortrinn, og skjule de tingene vi kanskje ikke er fullt så fornøyde med.

Klassiske ansiktsformer – Formene er litt overdrevet og det er ikke sikkert du faller inn under en kategori. Man kan ligge mellom to ansiktsformer eller være en kombinasjon. Spør en venninne dersom du er usikker.

SKYGGENE FØRST

Du kan godt bruke et solpudder til å lage konturene, men mange inneholder skimmer. Da solpudder først dukket opp, hadde de en tendens til å få deg til å se oransje ut; men i dag kommer de i alle slags varianter fra de ganske matte til de som virkelig skinner, fra caffe latte til lys honning. Vil du se solbrun ut, kan du først legge solpudder under kinnbena, og når det ikke er så mye igjen på kosten, bruker du runde bevegelser og «buffer» opp hele ansiktet. Et lite triks er også å bruke solpudder til å simulere kløft og til å gi en sexy skimmereffekt på skuldrene – når du skal på fest.

Det vanligste er å bruke en semimatt skygge som du påfører under kinnbeina. Det får området under til å synke inn, og det over (selve kinnbeina) til å tre fram. Den ovale ansiktsformen er den optimale og den vi jobber mot (se tegninger av ansiktsformene). Kjenn etter med tommelen hvor kinnbeinet ditt er, begynn så å påføre skyggen med en kost nærmest øret ved den lille tappen du har der, og skyt kosten fram mot nesen. Du kan eventuelt dyppe kosten først i pudder som du banker av, før du tar kosten i skyggen – det blir som når du skal bake brød og legger litt mel på bordflaten. Det hele glir litt lettere på. Når du har litt skygge igjen på kosten, kan du ta den opp mot tinningen, til hårvikene dine – særlig hvis du har en bred panne eller et hjerteformet ansikt.

I makeupsammenheng er den ovale ansiktformen optimal. Her har vi lagt på skygge for å illustrere hvordan du kan justere din ansiktsform for å nærme deg den ovale.

Med det mørke vil flaten virke smalere. På samme måte kan du gjøre en bred nese smalere, gjemme bort dobbelthaken og så videre.

Klassiske neseformerjustering av neseformer ved hjelp av skygge.

Her har vi fra venstre ørnenese, bred nese, skjev nese, ”ideal” nese og oppstopper. Under ser du at ved hjelp av riktig skyggelegging nærmer alle neseformene seg den ”ideelle”. Husk også her; lyst forstørrer og mørkt forminsker.

Men pass på hva slags farge du velger på skyggen, de er ofte for oransje, gule eller grå. Den beste fargen er en nøytral, semimatt, askebrun sjattering for lys, nordisk hud på den kalde siden av fargehjulet. Har du mørk hud, går du mot lillatoner, på den varme siden av fargehjulet – de vil virke brune på brun hud, mellombrun vil derimot se grått ut.

DOBBELTHAKEN

Et lite tips for deg som vil forebygge dobbelthake. Stikk haken fram til du kjenner at musklene strammes, og hold i 20 sekunder før du slapper av. Gjenta åtte til ti ganger hver dag. Hvis du stikker ut tungen i tillegg, så skal det også hjelpe – men gjør det ikke akkurat på bussen. Det kan få litt uheldige bivirkninger …

SÅ DET LYSE – OG GJERNE BLUSH

Ved å bruke en lys highlighter over kinnbeina, på nesen og de flatene du vil fremheve blir ansiktet tredimensjonalt, men slik du vil at det skal være. Highlighter kan lett forveksles med rouge eller blush, men er gjerne et lyst perlemor, rosa eller aprikosfarget produkt som gir deg skinn i områdene der du velger å bruke det. Finnes både som krem og tørre produkter. Bruk blush også over kinnbeina, så sant den ikke er brun. Vil man ha et yngre, friskere uttrykk, er det fint med en rosa– eller aprikosbasert blush. Da må du ta hensyn til hva du kler og hva du har gjort med øynene. Igjen handler det om å se på fargehjulet og bruke kontrastene – fargene som ligger på hver sin side av hjulet vil forsterke hverandre.